CELEX: C2006/131/88
Language: da
Date: 2006-06-03 00:00:00
Title: Sag T-114/06: Sag anlagt den  14. april 2006  — GLOBE mod Kommissionen

3.6.2006   
            
            
               DA
            
            
               Den Europæiske Unions Tidende
            
            
               C 131/48
            
         Sag anlagt den 14. april 2006 — GLOBE mod Kommissionen
   (Sag T-114/06)
   (2006/C 131/88)
   Processprog: fransk
   Parter
   
      Sagsøger: GLOBE NV (Zandhoven, Belgien) (ved avocat A. Abate)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning i skrivelse af 2. marts 2006 fra Procurement Co-ordinator i Direktorat D/3 i Samarbejdskontoret EuropeAid vedrørende projektet EuropeAid/122078/C/S/Multi med overskriften »Supply of a Pipeline Network Information System to the Central Asia Gas companies (Kazakhstan, Kyrgyzstan, Turkmenistan and Uzbekistan)«, annulleres.
            
         
               —
            
            
               Kommissionen pålægges et ansvar uden for kontraktforhold i forbindelse med vedtagelsen af ovennævnte beslutning.
            
         
               —
            
            
               Kommissionen tilpligtes at betale erstatning for det tab, der er påført sagsøgeren, hvilket vurderes til 429 024,00 EUR, med tilskrivning af morarenter fra dagen for dommens offentliggørelse.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren har indgivet et bud som led i udbudsproceduren vedrørende projektet EuropeAid/122078/C/S/Multi med overskriften »Supply of a Pipeline Network Information System to the Central Asia Gas companies (Kazakhstan, Kyrgyzstan, Turkmenistan and Uzbekistan)«, som hører under TACIS-programmet 2002 (1). Kommissionen har ved skrivelse af 2. marts 2006 oplyst sagsøgeren om, at selskabet ikke fik tilslag for sit bud, eftersom det ikke var det lavestbydende, og at kontrakten blev tildelt en konkurrerende virksomhed. Sagsøgeren har ved det foreliggende søgsmåls nedlagt påstand om annullation af den beslutning, der var indeholdt i skrivelsen, samt om erstatning for det tab, som selskabet mener at have lidt som følge af vedtagelsen af den anfægtede beslutning.
   Sagsøgeren gør flere anbringender gældende for at anfægte denne beslutning.
   For det første gør sagsøgeren gældende, at Kommissionen ved at vedtage den anfægtede beslutning har begået alvorlige fejlskøn, og at den har tilsidesat retningslinjerne for de bydende, hvilket medfører, at tildelingen af kontrakten til den bydende, der er blevet givet tilslag, bør annulleres. Som led i dette anbringende gør sagsøgeren gældende, at det bud, Kommissionen har givet tilslag for, ikke opfylder de tekniske krav, der fremgår af udbudsbetingelserne. Sagsøgeren bebrejder ligeledes Kommissionen, at den forlængede fristen for indgivelse af bud, samt at den opfordrede sagsøgerens konkurrent til at berigtige sit bud i overensstemmelse med berigtigelsen til udbuddets sagsakter. Dette skete efter åbningen af buddene, hvilket gav den bydende, der til sidst blev givet tilslag, mulighed for at ændre sit bud, hvorved den blev den lavest bydende. Sagsøgeren gør således gældende, at der er sket en tilsidesættelse af princippet om den berettigede forventning, for så vidt som sagsøgeren ikke til sidst blev givet tilslag for sit bud, der var det laveste ved åbningen af buddene.
   For det andet gør sagsøgeren gældende, at Kommissionen ved at undlade at oplyse sagsøgeren om årsagerne til, at den besluttede at ændre prioritetsrækkefølgen for de bud, der var indgivet ved den offentlige åbning af buddene, før den traf den anfægtede beslutning, har frataget sagsøgeren muligheden for at gøre sine synspunkter gældende, og at Kommissionen herved har tilsidesat sagsøgerens ret til forsvar.
   Det tredje anbringende, som sagsøgeren gør gældende, vedrører Kommissionens angivelige tilsidesættelse af begrundelsespligten, idet begrundelsen ifølge sagsøgeren er utilstrækkelig og selvmodsigende.
   Med sit fjerde anbringende gør sagsøgeren gældende, at der er sket en tilsidesættelse af princippet om god forvaltning af retsplejen, for så vidt som Kommissionen ifølge sagsøgeren har udvist forsømmelse, idet den for sent har meddelt resultatet af udvælgelsen af bud, ligesom den for sent har besvaret de forskellige skrivelser fra sagsøgeren.
   
      (1)  Programmet er oprettet i henhold til Rådets forordning (EF, Euratom) nr. 99/2000 af 29.12.1999 om bistand til partnerstater i Østeuropa og Centralasien (EFT L 12, s. 1).